Ministrul britanic al Apărării: Noua ofensivă a Rusiei în Ucraina ar trebui să fie un „apel de trezire la realitate” pentru ţările civilizate
Noua ofensivă rusă în Ucraina ar trebui să funcţioneze ca un „apel la trezire la realitate” pentru naţiunile care au fost „distrase” de alte conflicte, a avertizat ministrul apărării britanic Grant Shapps, citat de DPA, în contextul înrăutăţirii situaţiei pe frontul din Ucraina, unde forţele ruse înregistrează succese tactice atât în nord, cât şi în est, în timp ce Moscova şi-a intensificat bombardamentele şi în sud, transmite Agerpres.
Preşedintele ucrainean Volodimir Zelenski a anunţat miercuri că şi-a contramandat toate deplasările în străinătate programate pentru timpul apropiat după ce trupele ruse au continuat să avanseze în regiunea Harkov (nord-est), unde Rusia a lansat o ofensivă săptămână trecută.
O parte din trupele ucrainene au fost forţate să se retragă în faţa acestei ofensive, una dintre cele mai importante de când a început invazia pe scară largă a Rusiei în februarie 2022.
Într-o intervenţie la Sky News, ministrul apărării britanic şi-a exprimat convingerea că Rusia nu va reuşi să cucerească oraşul Harkov, centrul administrativ al regiunii omonime, atrăgând atenţia că Marea Britanie a prezis că un „deficit de atenţie din partea ţărilor civilizate” ar face posibilă apariţia unei astfel de situaţii.
„Sper cu adevărat ca acesta să fie un apel la trezire la realitate pe care am încercat să-l transmitem şi care acum se aude şi anume că acesta nu este un război în care îţi poţi permite să fii pe deplin atent şi apoi să te deconectezi sau să te laşi distras de un alt conflict şi apoi să te aştepţi ca nimic să nu se schimbe pe teren”, a declarat Grant Shapps.
„Trebuie să-i susţinem (pe ucraineni) tot timpul, nu doar periodic”, a subliniat ministrul britanic, adăugând că pachetul de ajutor militar aprobat recent de SUA se îndreaptă în prezent spre linia frontului şi va ajuta Ucraina să reziste în faţa ofensivei ruse, dar a remarcat că, „evident”, a durat prea mult ca această asistenţă să treacă prin Congresul american.
Un deficit de oameni şi muniţie a lăsat forţele ucrainene întinse de-a lungul unei linii a frontului de aproape 1.000 de kilometri fără ajutorul necesar, iar Rusia a încercat să profite de aceste dezavantaje.
Volodimir Zelenski a anunţat deja desfăşurarea de întăriri la Harkov şi în regiunea Doneţk (est), după atacurile masive ale trupelor ruse, afirmând că situaţia este „sub control” şi a fost stabilizată parţial.
„Ocupantul care a invadat regiunea Harkov va fi distrus prin toate mijloacele pe care le avem”, a declarat Zelenski în mesajul său video difuzat miercuri seara la Kiev. „Artileria, dronele şi infanteria noastră acţionează cu destulă acurateţe”, a spus el.
Situaţia în regiunea Harkov este extrem de tensionată din cauza câştigurilor teritoriale obţinute de forţele ruse în ultimele săptămâni. Statul Major General ucrainean consemna miercuri lupte intense în acest sector al frontului. Cu toate acestea, experţi militari occidentali au observat o oarecare încetinire a atacurilor ruseşti.
În mesajul său video, Zelenski a afirmat că acţiunile defensive ale forţelor ucrainene continuă, în special în oraşul Vovceansk, în apropiere de graniţa cu Rusia.
În acelaşi timp, armata Kievului se concentrează şi asupra altor sectoare, inclusiv în zona oraşului Kupiansk din regiunea Harkov (nord-est) şi în jurul oraşului Pokrovsk din regiunea Doneţk (est).
„Lumea are forţă, are arme şi capacitatea de a forţa Rusia să facă pace, o pace justă”, a spus Volodimir Zelenski în mesajul său, subliniind că trebuie făcut totul ca ofensiva rusă şi încercarea Moscovei de a escalada războiul să eşueze.
În discursul său video, Zelenski s-a referit, de asemenea, la noile atacuri aeriene puternice ale Rusiei asupra teritoriilor ucrainene. Potrivit autorităţilor, în jur de 20 de persoane au fost rănite miercuri în urma unui bombardament la Herson, în sudul Ucrainei.
Donează lunar pentru susținerea proiectului G4Media
Donează suma dorită pentru susținerea proiectului G4Media
CONT LEI: RO89RZBR0000060019874867
Deschis la Raiffeisen Bank